Lõikustänupüha laadale tulnuid võttis Kaarli kiriku esisel platsil vastu palju toredat kaupa. Nõo kandi talumees oli sinkide ja vorstide lõikamise-kaalumisega terve tunni agaralt ametis. Õpetaja Jaak Aus hüüdis: «Moosile, meele!», ja kohe oli rahvas ümber laua, ligi astus ka põder, kes porgandeid  vastu pakkus. Lõikavalt külm tuul andis nahktoodete müüjate kaubale hea mineku.  Külas oli Mezaparksise sõpruskoguduse esindus Lätist. Laadalt ei puudunud oma muusik ja tants ning trall, mis küll nooremate kanda jäi. Söödi hernesuppi ja maitsti koduleiba.  Piiskop Einar Soone sõnul tõi ta laadaidee kaasa aastaid tagasi Kielist ja koguduserahvas võttis selle hästi vastu. Nii peetigi teist aastat järjest lõikustänupüha teenistuse järel kirikuesisel platsil laata, kus müüdi käsitööd, omamaist puu- ja  köögivilja, marju, koduleiba-saia, hoidiseid, mett, ürditeed, lihatooteid, kala, aga ka raamatuid. Laadatulu kasutatakse koguduse sünnipäeval, 19. detsembril, valmivate valgete altarikatete toetuseks.  Tekst ja foto: Sirje Semm